Sondag 30 Januarie 2022 (Algemene boodskap) - 'N GEMEENTE IN AFRIKA VIR DIE HELE WÊRELD
Sondag 30 Januarie 2022 (Algemene boodskap)
'n Kragtige emosie wat ons elkeen ken
Hierdie is een van die mees misverstande tekste in die Bybel. Dit word meeste van die tyd buite konteks gebruik. Selfs dominees en pastore, sommer alle geestelike leiers, gebruik hierdie teks op 'n vreemde manier.
In die middel van hierdie verhaal is daar 'n baie bekende menslike emosie sigbaar – verwerping. Daar is nie een van ons wat hier sit vandag wat nog nie verwerp gevoel het nie, en daarom vra ek aan die begin van hierdie boodskap dat jy die kere wat jy al verwerp gevoel het sal oproep. Dalk net een spesifieke keer. Dalk het jy al gereeld verwerp gevoel, maar jy het nodig om dit te laat gaan. Daarom, dink aan een so keer, en kry dit in jou gedagtes vasgevang.
Nou wil ek vir jou verder een of twee vrae vra oor daardie verwerping. Eerstens wil ek vra waarom dit jou verwerp laat voel het? Dit wat vir die een soos 'n verwerping voel, sal vir die ander dalk 'n seëning wees. Verwerping is kontekstueel tot dit wat jy as belangrik sien. As dit wat lei tot jou verwerping nie vir jou belangrik is nie, gaan jy dalk nie te bekommerd wees om verwerp te voel nie, maar indien dit wel is, sal jy dalk sukkel om nie verwerp te voel nie.
Reg teenoor verwerping staan aanvaarding, die diepe verlange om werklik aanvaar te word deur 'n groep of individu. Nie vir wat jy doen nie, maar vir wie jy is. Ons wil raakgesien en aanvaar word. Dis 'n baie sterk verlange van elke persoon op aarde. Kyk nou maar waarom van die grootste debatte in die kerk gaan. Dit handel om die aanvaarding van mekaar.
En om nie aanvaar te word nie, omdat iemand jou nie werklik raaksien vir wie jy is nie, kan 'n baie groot impak op ons hê.
Ons sien in hierdie verse dat Jesus verwerp word, maar eers gaan baie mense beindruk wees met Hom.
Kom ons lees die verhaal van beïndruk tot woedend.
Jesus het na Galilea toe teruggegaan vol van die krag van die Gees, en berigte oor Hom het deur die hele omgewing versprei.
Hy het die mense in die sinagoges geleer, en almal het met lof van Hom gepraat. Hy het ook in Nasaret gekom, waar Hy grootgeword het, en soos sy gewoonte was, het Hy op die sabbatdag na die sinagoge toe gegaan.
Toe Hy opstaan om uit die Skrif voor te lees, is die boek van die profeet Jesaja vir Hom aangegee, en Hy het dit oopgemaak en die plek gekry waar geskrywe staan: "Die Gees van die Here is op My omdat Hy My gesalf het om die evangelie aan armes te verkondig. Hy het My gestuur om vrylating vir gevangenes uit te roep en herstel van gesig vir blindes, om onderdruktes in vryheid uit te stuur, om die genadejaar van die Here aan te kondig."
Nadat Hy die boek toegemaak en aan die amptenaar teruggegee het, het Hy gaan sit. Die oë van almal in die sinagoge was op Hom gerig. Toe begin Hy hulle toespreek: "Vandag is hierdie Skrifwoord wat julle nou net gehoor het, vervul." Almal het hulle instemming met Hom betuig en was verwonderd oor die aangename woorde uit sy mond. En hulle sê: "Is hy dan nie die seun van Josef nie?"
​Toe sê Jesus vir hulle: "Julle sal seker die spreekwoord aan My wil voorhou: 'Geneesheer, genees jouself' en vir My sê: 'Ons het gehoor wat alles in Kapernaum gebeur het. Doen nou dieselfde dinge ook hier waar jy grootgeword het.' Maar dit verseker Ek julle," sê Hy verder, "geen profeet word in die plek waar hy grootgeword het, aanvaar nie. Ek sê vir julle die waarheid: Daar was baie weduwees in Israel in die tyd van Elia toe die hemel drie jaar en ses maande lank toegesluit was, sodat daar 'n groot hongersnood in die hele land gekom het. Tog is Elia nie na een van hulle toe gestuur nie, maar wel na 'n weduwee in Sarfat in die gebied van Sidon. En daar was baie melaatses in Israel in die tyd van die profeet Elisa. Tog is nie een van hulle genees nie, maar wel Naäman, die Siriër." Almal in die sinagoge was woedend toe hulle hierdie dinge hoor. Hulle het opgespring, Hom uit die dorp uitgejaag en Hom gebring tot op die rand van die berg waarop hulle dorp gebou was, om Hom van die krans af te gooi. Maar Jesus het tussen hulle deur geloop en weggegaan.
LUKAS 4:14‭-‬30 AFR83
Jesus se identiteit word onwetend aangeval
​Ons sien dat Jesus in Galilea preek, en dit baie goed ontvang word. Daarna gaan preek Hy in Nasaret, waar Hy vandaan kom, en dit word ook goed aanvaar. Die boek van Jesaja word vir Hom gegee om vanuit te lees. Hy kies om die teks oor die genade jaar van God te lees. Die genade jaar was 'n jaar wat elke vyftig jaar aangebreek het. Tydens hierdie jaar was alle slegte skuld afgeskryf, en ook mense se grond wat dit verloor het weer terug gegee.
Dit was 'n jaar van restitusie. Nou, as jy een van daardie mense is wat 'n slegte nalatenskap van jou ouers ontvang het, en teen daardie tyd in die gemors was, was die genade jaar is 'n goeie ding, maar as jy 'n wonderlike sterk nalatenskap ontvang het, was dit nie so goed nie.
Nie almal was dus beindruk met die genade jaar nie, maar hierdie mense was. Jesus kom Nasaret af, 'n dorpie so onbekend dat niemand dit eers noem in geskiedskrywings nie. Hierdie mense sou baie dankbaar wees vir die genade jaar. Dalk sou dit iets wees waarop hulle kon antwoord: "Jy is reg Jesus. Se hulle. Niemand is ooit aan ons kant nie. Ons soek terug wat ons s'n is."
Nadat hulle beindruk is met Jesus noem hulle dat dit tog Josef se seun is. Dit gaan hier daaroor dat hulle Jesus in 'n sekere boksie plaas, maar ook Sy boodskap. Hulle sien Hom as een van hulle, maar ook omdat Sy boodskap een is waarvan hulle hou. Een waarop hulle kan ag slaan en vir die res kan se: "Sien julle, Jesus het vir ons die genade jaar aangekondig, nie vir julle nie."
En dis dan wanneer Jesus 'n radikale probleem het met die hoorders van Sy boodskap.
Die genade jaar is vir almal bedoel. Die verhaal begin waar Jesus uit Jesaja lees met die woorde: "Die Gees is op my..." Dit herinner aan Sy doop, toe die Gees op Hom neergedaal het.
Jesus se boodskap van vrylating sou deur Sy bediening een wees wat elke mens wil nader trek, maar dis een wat baie mense laat diep dink oor wie hulle is. Rykdom is byvoorbeeld nie deel van kriteria nie. Of jy ryk of arm is, is onbelangrik. Om die waarheid te se, armes is lyk my meer welkom as rykes wanneer jy kyk na Jesus se boodskap. Jesus se boodskap is een van uiterstes, ook oor verwerping.
Wanneer Hy self later praat oor verwerping, gaan dit oor die mens wat moet besef dat verwerping gekoppel is aan dit wat jy waarlik glo oor jouself. Wanneer die dissipels die evangelie verkondig en verwerp word, is Sy antwoord gewoon: "Vee die stof van jul voete af..." Moenie met hierdie mense wat julle verwerp, wat nie verstaan wie julle is nie, geassosieer word nie.
Dis egter nie altyd so maklik nie. Jou hele lewe lank sal mense jou in 'n sekere boksie plaas. Hoe ontsnap jy dit?
Deur konstante terugkeer na wie jy is. Wat se God van jou? Jy is my geliefde. My plan vir die wereld gaan deur jou in ander werk. Moenie toelaat dat ander jou in 'n boksie plaas nie.